Pastissers i forners de Gandia recuperen la tradicional coca de Sant Joan
20 juny 2024

## Pastissers i forners de Gandia recuperen la tradicional coca de Sant Joan20 juny 2024Última actualització: 20 juny 2024

![](../gestion/img/45d8b7a9355ef34b8e744a50335e0c5afec94c725c270dafa5d5220ee8dabbce.JPG)  
  

La **regidora delegada de Polítiques Econòmiques i Comerç, Elena Moncho**; el **president de l'Associació de Pastissers i Forners de Gandia, Miguel Roselló**, i el seu **tresorer, Raül Llopis**, han presentat aquest matí una **nova edició de la promoció de les coques de Sant Joan**.  
  
En aquesta ocasió, tots els negocis de Gandia que tenen aquest dolç vendran els seus productes en un **estand ubicat al carrer Galícia**, just davant del que era la cafeteria La Ducal. Pel que fa a l'horari, la parada estarà allà **des de les 18 hores fins a la 1 de la matinada**.  
  
_"Vendrem porcions grans de coca de crema, de cabell d'àngel, etc., i una varietat de coques salades típiques de la ciutat a una mitjana de 2 o 3 euros. Si la gent s'anima a passar Sant Joan a la platja amb el seu grup d'amics, no cal que porten més que el banyador, nosaltres els posarem el sopar"_, ha afirmat Llopis.  
  
L'objectiu, ha explicat el president, és _"intentar que la gent conega aquesta tradició i reprendre una iniciativa que fa anys que està parada"_. Per part seua, el tresorer ha comentat que _"es tracta d'un costum molt antic i, amb el potencial de la platja i el clima de Gandia, calia aprofitar per a recuperar-lo"_. _"Volem que tots els gandians i turistes gaudisquen del que sabem fer i de com ens adaptem a cada tradició i a cada moment"_, ha afegit.  
  
Moncho ha convidat tothom a visitar l'estand i ha expressat el seu desig que, a partir d'ara, la idea es repetisca cada any. _"Estem davant una iniciativa del sector que pretén recuperar una tradició i des del govern li donarem suport"_. Finalment, ha agraït al gremi la seua aportació al municipi a l'hora de mantenir les tradicions i la cultura.